CELEX: 32013D0137
Language: ro
Date: 2013-03-15 00:00:00
Title: 2013/137/UE: Decizia de punere în aplicare a Comisiei din 15 martie 2013 de autorizare a Spaniei pentru a utiliza până la sfârșitul vieții productive animalele bovine expuse riscului de ESB, ca urmare a confirmării oficiale a prezenței acesteia [notificat cu numărul C(2013) 1473]

19.3.2013   
            
            
               RO
            
            
               Jurnalul Oficial al Uniunii Europene
            
            
               L 75/37
            
         DECIZIA DE PUNERE ÎN APLICARE A COMISIEI
   din 15 martie 2013
   de autorizare a Spaniei pentru a utiliza până la sfârșitul vieții productive animalele bovine expuse riscului de ESB, ca urmare a confirmării oficiale a prezenței acesteia
   [notificat cu numărul C(2013) 1473]
   (Numai textul în limba spaniolă este autentic)
   (2013/137/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 13 alineatul (1) al doilea paragraf,
   întrucât:
   
               (1)
            
            
               Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST) la animale. Articolul 13 alineatul (1) primul paragraf prevede măsurile de eradicare care trebuie aplicate în cazul confirmării oficiale a prezenței uneia dintre EST. Respectivele măsuri constau, în particular, în sacrificarea animalelor și distrugerea completă a acestora și a produselor de origine animală care au fost identificate ca fiind expuse unui risc („animale bovine expuse unui risc”) ca urmare a unei legături epidemiologice cu animalele afectate.
            
         
               (2)
            
            
               Spania a transmis Comisiei o cerere de adoptare a unei decizii care să-i permită, prin derogare de la articolul 13 alineatul (1) primul paragraf litera (c) din Regulamentul (CE) nr. 999/2001, ca animalele bovine expuse unui risc să fie utilizate până la sfârșitul vieții productive a acestora.
            
         
               (3)
            
            
               Măsurile de control transmise de Spania prevăd restricționarea strictă a circulației animalelor bovine și trasabilitatea acestora, astfel încât nivelul actual de protecție a sănătății oamenilor și animalelor să nu fie pus în pericol.
            
         
               (4)
            
            
               Prin urmare, pe baza unei evaluări a riscului favorabile, ar trebui să i se permită Spaniei utilizarea până la sfârșitul vieții productive a animalelor bovine expuse unui risc, cu respectarea anumitor condiții.
            
         
               (5)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   (1)   Prin derogare de la articolul 13 alineatul (1) primul paragraf litera (c) din Regulamentul (CE) nr. 999/2001, Spania poate utiliza animalele bovine la care se face referire în punctul 1 litera (a) a doua și a treia liniuță din anexa VII la regulamentul respectiv până la sfârșitul vieții productive a acestora, cu respectarea condițiilor prevăzute la alineatele (2) și (3) din prezentul articol.
   (2)   Spania se asigură că animalele bovine menționate la alineatul (1):
   
               (a)
            
            
               sunt trasabile permanent în baza de date electronică prevăzută la articolul 5 din Regulamentul (CE) nr. 1760/2000 al Parlamentului European și al Consiliului (2);
            
         
               (b)
            
            
               sunt transportate de la ferma de unde provin doar în condiții de supraveghere oficială și doar în scopul distrugerii;
            
         
               (c)
            
            
               nu sunt expediate în alte state membre sau exportate în țări terțe.
            
         (3)   Spania efectuează controale regulate pentru a verifica corectitudinea punerii în aplicare a prezentei decizii.
   Articolul 2
   Prezenta decizie se adresează Regatului Spaniei.
   
      Adoptată la Bruxelles, 15 martie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 147, 31.5.2001, p. 1.
   
      (2)  JO L 204, 11.8.2000, p. 1.